**Petter Waldemar Nohr Unstad** (født 9. oktober 1990) er en norsk låtskriver og musiker, best kjent som medlem av rockebandet Kråkesølv fra Bodø. Han har også spilt med en rekke norske musikere, blant annet Bigbang, Øystein Greni, Kari Bremnes og Lars Bremnes. Han er sønn av gitarist og artist Terje Nohr, og bror av bandkollega Kristoffer Magnus Nohr Unstad.[]

Karriere
--------

### Kråkesølv

Unstad har vært med i Kråkesølv fra Bodø siden starten i desember 2007. Han spiller bass og er en av tre vokalister i gruppen. Han står blant annet bak låter som "Nordavind mot varme kinn", "Glømte barndomsminna", "Ikke rart vi blir sprø", "Du mein det som en trøst" og "Steinvinga". På noen låter bidrar han også med akustisk og elektrisk gitar. Unstad har regissert musikkvideoen til "Steinvinga".

### NOHR

I april 2016 ga Unstad ut *Offer/bøddel,* hans første album under artistnavnet NOHR. Tekstene på albumet er inspirert av romantrilogien *Bestialitetens historie* av forfatteren Jens Bjørneboe. Bigbang-trommeslager Olaf Olsen bidrar på tre av låtene, mens Unstad og medprodusent Kjetil Bjelvin spiller de resterende instrumentene selv. Albumet fikk fem på terningen av Avisa Nordland, som beskrev tekstene som "[...] noe av det sterkeste og beste som er utgitt av en norsk artist noensinne."

### Andre prosjekter

Unstad er kreditert som tekstforfatter på låten "Nu har du mæ" av Sondre Justad. Han og Justad gikk i samme klasse på videregående.

Siden 2017 har Unstad spilt bass i bandet til Kari Bremnes.

Idrett
------

Unstad spilte fotball for barndomsklubben IK Junkeren i HÅNO-serien i noen sesonger. 28. mai 2012 brøt han blant annet seiersrekken til Mjølner 2 med ei scoring på Narvik stadion.

Han deltar også i maratonløp, og ble 10. mars 2019 beste nordmann under Barcelona maraton med tiden 2:43:20.

Diskografi
----------

### Kråkesølv

* *Trådnøsting* (2009)
* *Bomtur til jorda* (2010)
* *Alle gode ting* (2012)
* *Kråkesølv* (2014)
* *Pangea* (2016)
* *Force majeure* (2020)

### NOHR

* *Offer/bøddel* (2016)

Referanser
----------

1. ↑  «- Petter er en utmerket musiker». *www.an.no* **(norsk)**. 20. januar 2014. Besøkt 15. januar 2020.
2. ↑  «Musikknyheter.no - Greni - solokarrieren, pianotimene & co-writing». *www.musikknyheter.no*. Besøkt 16. januar 2020.
3. ↑  «Distriktsprogram - Nordland - 28-04-2016». *NRK Radio* **(norsk)**. Besøkt 16. januar 2020.
4. ↑  «(+) Den nakne sannhet». *www.an.no* **(norsk)**. 28. april 2016. Besøkt 13. januar 2020.
5. ↑  «Sondre Justad – Nu har du mæ» **(engelsk)**. Besøkt 16. januar 2020.
6. ↑  «Musikknyheter.no - Hør ny singel fra Sondre Justad». *www.musikknyheter.no*. Besøkt 16. januar 2020.
7. ↑  Thonhaugen, Markus (20. mai 2016). «Se Nitimen direkte fra Stormen bibliotek». *NRK*. Besøkt 16. januar 2020.
8. ↑  «Kari Bremnes». *KARI BREMNES*. Besøkt 16. januar 2020. [*død lenke*]
9. ↑  Fotballforbund, Norges. «Petter Waldemar Nohr Unstad - Profil». *fotball.no - Norges Fotballforbund* **(norsk)**. Besøkt 15. januar 2020.
10. ↑  «Popstjerne senket Mjølner». *Fremover*. 29. mai 2012. «Junkeren har det ikke med å vinne på bortebane. Med sterk innsats fra Kråkesølv-Petter, påførte de Mjølner 2 årets første hjemmetap»
11. ↑  Hauge-Nilsen, Martin (10. mars 2019). «Petter Unstad og Maryna Novik raskest av 65 norske som løp Barcelona Marathon». *www.kondis.no* **(norsk)**. Besøkt 13. januar 2020.
12. ↑  «(+) Kråkesølv-Petter (28) best av de norske i Barcelona Marathon: - Kjente en enorm glede». *www.an.no* **(norsk)**. 11. mars 2019. Besøkt 13. januar 2020.